ระวังเสี่ยง จองสลากยังล้นหลาม
ยอดสั่งซื้อ-สั่งจองสลากหมดรวดใน 29 นาที เตือนคนไม่ใช่มืออาชีพอย่าเสี่ยง
4 มี.ค. 2559

ยอดสั่งซื้อ-สั่งจองสลากหมดรวดใน 29 นาที เตือนคนไม่ใช่มืออาชีพอย่าเสี่ยง
พล.ต.ฉลองรัฐ นาคอาทิตย์ ผู้อำนวยการสำนักงานสลากกินแบ่งรัฐบาล เปิดเผยว่า โครงการสั่งซื้อ-สั่งจองสลากล่วงหน้า ครั้งที่ 11 มีประชาชนและผู้ค้าสลากยังให้ความสนใจเป็นจำนวนมาก แบ่งเป็น 2 ส่วน ได้แก่ ส่วนของการสั่งซื้อสลาก ที่มาจากผู้ทิ้งสลากของงวดวันที่ 16 มี.ค. 2559 และการพิมพ์ลอตเตอรี่เพิ่มเข้าสู่ระบบ ซึ่งมีจำนวนกว่า 153,350 เล่มคู่ หรือคิดเป็น 30.67 ล้านฉบับ โดยประชาชนสั่งซื้อใช้เวลาเพียง 16 นาทีเท่านั้น คิดเป็นผู้ได้สลากกว่า 30,670 ราย ซึ่งมีผู้ทำธุรกรรมผ่านตู้เอทีเอ็ม 18,336 รายการ และผ่านเน็ตแบงก์ 11,550 รายการ และผ่านสาขา 784 รายการ
สำหรับการจองซื้อในระบบสั่งจอง ที่เป็นการจำหน่ายสลากของงวดวันที่ 1 เม.ย. 2559 พบว่า ประชาชนสั่งจองสลากล่วงหน้า 1.6 แสนเล่มคู่ หรือคิด เป็น 32 ล้านฉบับ โดยใช้เวลาเพียง 13 นาทีเท่านั้น ซึ่งมีผู้ที่จองสลากได้ 3.2 หมื่นราย
พล.ต.ฉลองรัฐ กล่าวว่า สาเหตุหลักที่ประชาชนยังให้ความสนใจเข้าร่วมโครงการสั่งซื้อ-จองสลากล่วงหน้า ครั้งที่ 11 นั้น ส่วนใหญ่จะเป็นผู้ค้าตัวจริง และอาจมีบางส่วนยังสนใจที่จะเข้ามาเป็นตัวแทนจำหน่าย เชื่อว่าการที่ผู้ค้าเข้าร่วมโครงการครั้งนี้ คงได้พิจารณาจากการขายมาจากงวดที่ผ่านมาแล้ว เราเตือนตลอดว่าหากไม่ได้อยู่ในธุรกิจสลาก หรือไม่ได้เป็นผู้ค้าสลากอยู่เดิม ควรดูความเสี่ยงและประเมินตลาดก่อนจะตัดสินใจ เพราะอาจได้สลากแล้วขายไม่หมด